Okresná prokuratúra Bratislava III 
Vajnorská 47, 832 77 Bratislava 3 	

Sp. zn. : 2 Pv 49/14/1103	Bratislava III, 14.7.2014
EEČ : 2-10-236-2014

U Z N E S E N I E

Trestná vec:	obvinená XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Bratislava III
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin nezaplatenie dane a poistného podľa § 278 odsek 1 Trestného zákona, ktorého sa dopustila na tom skutkovom základe, že v období od mesiaca september 2011 do mesiaca júl 2013 ako samostatne zárobkovo činná osoba - živnostníčka vykonávajúca podnikateľskú činnosť pod obchodným menom XXXXX, IČO: XXXXX s miestom podnikania XXXXX, XXXXX neuhradila poistné na sociálne poistenie vo výške 2.732,10 € a poistné na zdravotné poistenie vo výške 1.473,90 €, čím svojim konaním spôsobila Sociálnej poisťovni, pobočka XXXXX dlh na sociálnom poistení vo výške 2.732,10 € a Všeobecnej zdravotnej poisťovni a. s., pobočka XXXXX dlh na verejnom zdravotnom poistení vo výške 1.473,90 €, 

lebo zanikla trestnosť činu

Odôvodnenie:
Poverený príslušník Okresného riaditeľstva Policajného zboru v Bratislave III, Obvodného oddelenia Policajného zboru XXXXX Mesto - východ vedie pod ČVS:ORP-67/NMV-B3-2014 trestné stíhanie obvinenej XXXXX (ďalej aj ako „obvinená“) pre prečin nezaplatenie dane a poistného podľa § 278 odsek 1 Trestného zákona na skutkovom základe ako je uvedené vo výrokovej časti tohto uznesenia.

K veci sa vzťahujúci spisový materiál bol dňa 23. 06. 2014 predložený na tunajšiu prokuratúru spolu s návrhom na zastavenie trestného stíhania podľa § 215 odsek 1 písmeno h) Trestného poriadku z dôvodu zániku trestnosti činu. Preskúmaním k veci zadováženého spisového materiálu bolo zistené, že návrh povereného príslušníka je dôvodný. 
Dokazovaním vykonaným v priebehu skráteného vyšetrovania bolo preukázané, že predmetný skutok vykazuje znaky trestného činu.

Vykonaným skrátením vyšetrovaním bolo zistené, že obvinená vykonáva podnikateľskú činnosť ako samostatne zárobkovo činná osoba od 01. 05. 2002, pričom z dôvodu súkromných ťažkostí od roku 2009 neplatí verejné zdravotné poistenie a sociálne poistenie, čoho si je vedomá, pričom v toho dôsledku jej v období od septembra roku 2011 vznikol dlh na zdravotnom poistení vo výške 1.473 € a na sociálnom poistení vo výške 2.734,10 €, teda celkovo spôsobila dlh na poistení vo výške 4.207,10 €, ktorý dlh má záujem uhradiť. Súčasne uviedla, že pravidelne platila leasingové splátky na osobné motorové vozidlo, ktoré splatila vo februári 2014. 

Poverený zástupca Sociálnej poisťovne vo vzťahu k obvinenej ako platiteľovi sociálneho poistenia uviedol, že táto za obdobie od septembra 2011 do júla 2013 neuhradila poistné na sociálne poistenie v sume 2.732,10 €. 

Poverený zástupca Všeobecnej zdravotnej poisťovne k veci uviedol, že obvinená je poistenec Všeobecnej zdravotnej poisťovne od 01. 01. 1995 nepretržite, v čoho dôsledku je povinná vypočítať a odvádzať preddavky na verejné zdravotné poistenie, ktorú povinnosť si táto od augusta 2007 neplní. Nedoplatok za stíhané obdobie, teda od mesiaca september 2011 do mesiaca júl 2013 je vo výške 1.473,90 €. 

V priebehu ďalšieho skráteného vyšetrovania bolo zistené, že Všeobecná zdravotná poisťovňa eviduje dlh na verejnom zdravotnom poistení vo výške 1.473,90 € za obdobie od septembra 2011 do júla 2013 ako uhradený. Vo vzťahu k existujúcemu dlhu, ktorý evidovala za inkriminované obdobie XXXXX bolo zistené, že dlh vo výške 1.114,24 € bol zo strany obvinenej ako platiteľa sociálneho poistenia uhradený, pričom táto za obdobie od septembra 2011 do júla 2013 eviduje dlžné poistné vo výške 1.619,86 €. 

V tejto súvislosti je potrebné uviesť, že z vyjadrenia Sociálnej poisťovne, XXXXX XXXXX zo dňa 15. 05. 2014 vyplýva, že táto voči obvinenej za obdobie od septembra 2011 do júla 2013 eviduje dlh vo výške 1.619,86 €, pričom k predmetnému vyjadreniu predložili prehľad a zúčtovanie uhradených platieb, z ktorého je zrejmé, že dlžné poistenie bolo uhradené ku dňu 07. 04. 2014 v celkovej výške spolu 2.942,17 €, ktorú sumu však XXXXX započítavala jednak na jednotlivé najstaršie splatné dlžné dávky sociálneho poistenia od júla 2010 do júna 2012 ako aj na jednotlivé ňou vyrubené peňažné sankcie.  

V tejto súvislosti je však potrebné uviesť, že skutočnosť, že XXXXX uhradené dlžné sociálne poistenie započítala na najstaršie splatné dlžné dávky sociálneho poistenia a sankcie v zmysle interných pravidiel vyplývajúcich z právnych predpisov upravujúcich právny vzťah zo sociálneho poistenia a spôsob započítavania dlžného poistného, je pre účely vyvodenia trestnej zodpovednosti obvinenej bezpredmetná.
 
	K zániku trestnosti trestného činu v dôsledku účinnej ľútosti dôjde totiž aj vtedy, ak páchateľ dodatočne splní svoju povinnosť v celom rozsahu, teda odvedie všetky dlžné platby, ktorých nezaplatenie je mu kladené za vinu a za celé obdobie, za ktoré je stíhaný. Súčasne je potrebné uviesť, že páchateľ musí odviesť splatné poistné za celé obdobie, ktoré je predmetom vyvodenia jeho trestnej zodpovednosti, teda ktoré je vymedzené stíhaným skutkom, avšak ku splneniu účinnej ľútosti nemusí uhradiť nezaplatené povinné platby za obdobie predchádzajúce, v danom prípade za obdobie, počas ktorého skutok nebol trestným činom, ani za obdobie nasledujúce. Splnenie zákonnej povinnosti je totiž dôležitejšie ako potrestanie páchateľa. Podmienky účinnej ľútosti sú teda splnené i v prípade, že prijímateľ príslušnej platby (XXXXX, resp. Všeobecná zdravotná poisťovňa) si započíta obvineným uhradenú čiastku (poistné) na niečo iné, v danom prípade na skôr splatné dlžné dávky sociálneho poistenia.  
    
Podľa § 278 odsek 1 Trestného zákona, kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, potrestá sa odňatím slobody až na tri roky.  

Podľa § 125 odsek 1 Trestného zákona, škodou malou sa rozumie škoda prevyšujúca sumu 266 €. Škodou väčšou sa rozumie suma dosahujúca najmenej desaťnásobok takej sumy. Značnou škodou sa rozumie suma dosahujúca najmenej stonásobok takej sumy. Škodou veľkého rozsahu sa rozumie suma dosahujúca najmenej päťstonásobok takej sumy. Tieto hľadiská sa použijú rovnako na určenie výšky prospechu, hodnoty veci a rozsahu činu. 

Podľa § 86 odsek 1 písmeno e) Trestného zákona, trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 

Na základe zistených skutočností možno konštatovať, že skutok, pre ktorý sa vedie trestné stíhanie sa stal, zavinene ho spáchala obvinená a tento skutok napĺňa všetky znaky skutkovej podstaty prečinu nezaplatenia dane a poistného podľa § 278 odsek 1 Trestného zákona a súčasne neboli zistené žiadne skutočnosti, ktoré by v zmysle § 86 odsek 2 Trestného zákona vylučovali zánik trestnosti tohto činu, preto možno konštatovať, že boli splnené zákonné podmienky na zastavenie trestného stíhania voči obvinenej podľa § 215 odsek 1 písmeno h) Trestného poriadku, keďže trestnosť činu zanikla z dôvodu účinnej ľútosti podľa § 86 odsek 1 písmeno e) Trestného zákona. 

     Z vyššie uvedených skutočností vyplýva, že nezaplatené poistné na verejnom zdravotnom poistení a sociálnom poistení, ktoré je predmetom trestného stíhania obvinenej, bolo dodatočne uhradené, v dôsledku čoho bolo postupom podľa § 215 odsek 1 písmeno h) Trestného poriadku s poukazom na § 86 odsek 1 písmeno e) Trestného zákona z dôvodu zániku trestnosti činu, trestné stíhanie obvinenej zastavené.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Linda Helingerová
prokurátorka